புழுங்கல் அரிசியை வெறும் வாணலியில் சிவக்க வறுத்து மிக்ஸியில் ரவையாகப் பொடித்துக்கொள்ளவும். இதில் உப்பு, மஞ்சள்தூள் சேர்த்து தயிர் சாதம்போல் தளரக் கலந்து, அத்துடன் துவரம்பருப்பையும் சேர்த்து குக்கரில் வேக விடவும். ஆறியதும் கட்டியில்லாமல் நன்றாக உதிர்த்துக்கொள்ளவும். வாணலியில் வெல்லம், சிறிது தண்ணீர் சேர்த்துக் கரைத்துக் கொதிக்கவைத்து வடிகட்டி, மீண்டும் அடுப்பில் வைத்து பாகு காய்ச்சவும். பாகை எடுத்துத் தண்ணீரில் போட்டால் முத்துபோல் நிற்க வேண்டும். இந்தப் பதத்துக்கு வந்ததும் உதிர்த்த புட்டு, முந்திரி, தேங்காய்த் துருவல், ஏலக்காய்த்தூள், நெய் சேர்த்துக் கலந்து வைக்கவும். ஆறியதும் எடுத்தால் உதிர்உதிராக இருக்கும்.